پینی کو

پینی کو(1) (ہسپانوی: Peñico‏) کارال تہذیب کا ایک قدیم شہر تھا جو پیرو کے صوبہ ہوآؤرا، شمالی لیما علاقہ میں واقع تھا۔ اس شہر کی دریافت کا اعلان جولائی 2025ء میں کیا گیا جو آٹھ سالہ تحقیق کے بعد سامنے آیا۔ خیال کیا جاتا ہے کہ اس شہر کی بنیاد 1800 سے 1500 قبل مسیح کے درمیان رکھی گئی تھی۔ یہ شہر غالباً قدیم مصر اور مشرقِ وسطیٰ کی سمیری تہذیب جیسے ابتدائی انسانی معاشروں کا ہم عصر ہو سکتا ہے۔ تاریخ ماہرین کے مطابق یہ شہر غالباً انیسویں تا سولھویں صدی قبل مسیح کے بیچ کارال سوپے تہذیب کے اختتام کے قریب قائم ہوا۔ خیال کیا جاتا ہے کہ یہ شہر قدیم زمانے میں تجارتی مرکز کے طور پر استعمال ہوتا تھا جو بحر الکاہل کے ساحلی علاقوں، اینڈیز کے پہاڑی سلسلے اور ایمیزون کے جنگلاتی علاقوں کو آپس میں ملاتا تھا۔ ماہرِ آثارِ قدیمہ روتھ شیڈی نے کارال شہر کی کھدائی کے بعد پینی کو کے مقام پر تحقیق کی قیادت کی۔ کارال کو مذکورہ تہذیب کا مرکزی شہر تصور کیا جاتا ہے۔ محققین کے مطابق اس نئے شہر کی دریافت تہذیب کے زوال کے بعد کے حالات کو سمجھنے میں کلیدی اہمیت رکھتی ہے، کیونکہ اس زوال کی ایک وجہ موسمیاتی تبدیلی کو قرار دیا جاتا ہے۔ آٹھ سالہ تحقیق کے دوران اس مقام سے 18 تعمیرات دریافت ہوئیں، جن میں رسوماتی عبادت گاہ، مساکن اور ایک مرکزی چبوترے کی دیواریں شامل ہیں۔ جب 3 جولائی 2025ء کو اس شہر کی دریافت کا باضابطہ اعلان کیا گیا تو ماہرین آثار قدیمہ نے یہ بھی بتایا کہ ان عمارات کے اندر سے مختلف نوادرات برآمد ہوئے جن میں رسوماتی اشیا، مٹی کے حیوانی اور انسانی شکلوں مجسمے اور مونگے اور موتیوں سے بنی مالائیں شامل ہیں۔ حواشی 1: شہر کھوجنے والے ماہرین آثار قدیمہ نے شہر کا نام ’پینی کو‘ رکھا ہے۔ حوالہ جات